Ka lehlakoreng le lengwe, lesogana le be le fagahletše go thuša moporofeta yo a godilego. Elisha o be a ka se hlatlame Eliya di tloga fase. Eupša, mo e ka bago ka nywaga e tshela, ka boikokobetšo o ile a latela moporofeta yo yo a godilego le go mo thuša gomme ka morago a tsebja e le “yo a bego a tšhela meetse diatleng tša Eliya gore a hlape.” (2 Dikgoši 3:11) Ruri Eliya o swanetše go ba a be a kgothatšwa ke go ba le mohlokomedi yo a nago le bokgoni le yo a mo thušago! Go ka direga gore banna ba ba babedi e bile bagwera ba bagolo. Go kgothatšana ga bona go swanetše go ba go ba thušitše gore ba kgotlelele go sa šetšwe go bona go hloka toka o šoro mo go bego go tletše nageng. Ka mo go kgethegilego, bokgopo bja kgoši Ahaba, bo be bo gakala le go feta.